section_heading: Razvoj
paragraph_text: Breguet 19 je bio zamišljen kao nasljednik uspješnog lakog bombardera iz Prvog svjetskog rata Burgueta 14. Avion su prvobitno trebala pokretati dva Bugatti motora s četverokrakim propelerom te je takav prototip prikazan na 7. Pariškom aeromitingu u studenom 1921. godine. Novi dizajn s konvencionalnim podvozjem (s repnom skijom) i jednim Renault 12Kb linijskim motorom od 336 kW (450 Ks) avion je dobio u ožujku 1922. godine. Zrakoplov je izrađen kao dvokrilac s manjim donjim krilom. Nakon uspješnih probnih letova avion je u rujnu 1923. naručilo Ratno zrakoplovstvo Francuske.